DOI: 10.14457/tu.the.2017.1649
title: พฤติกรรมผู้บริโภคและปัจจัยทางการตลาดที่มีผลต่อการตัดสินใจใช้บริการสั่งอาหารออนไลน์ (food delivery) ผ่านแอพพลิเคชั่น (application) ของประชาชนในเขตกรุงเทพมหานคร

description: การศึกษาเรื่อง“พฤติกรรมผู้บริโภคและปัจจัยทางการตลาดที่มีผลต่อการตัดสินใจสั่งอาหารออนไลน์ผ่านแอพพลิเคชั่นของประชาชนในเขตกรุงเทพมหานคร”เป็นการศึกษาวิจัยเชิงปริมาณ (Quantitative Research) ในรูปแบบการวิจัยเชิงสำรวจ (Survey Research) ด้วยการใช้แบบสอบถาม (Questionnaire) เป็นเครื่องมือในการเก็บรวบรวมข้อมูล โดยเก็บข้อมูลจากกลุ่มตัวอย่างที่อาศัยอยู่ในเขตกรุงเทพมหานคร โดยผู้วิจัยได้จัดทำขึ้นเพื่อศึกษาจากกลุ่มเป้าหมายอายุตั้งแต่ 18-35 ปี โดยแบ่งเป็นกลุ่มผู้ที่กำลังศึกษามหาวิทยาลัยระดับปริญญาตรี อายุตั้งแต่ 18-22 ปี และกลุ่มคนวัยทำงานตอนต้น อายุตั้งแต่ 23-35 ปี ซึ่งเคยใช้บริการแอพพลิเคชั่นสั่งอาหารออนไลน์อย่างน้อย 1 ครั้งในช่วงระยะเวลา 3  เดือนที่ผ่านมาและอาศัยอยู่ในเขตกรุงเทพมหานคร จำนวน 300 คนผลการศึกษา พบว่า กลุ่มตัวอย่างส่วนใหญ่เป็นเพศหญิง อายุระหว่าง 22-35 ปี มีระดับการศึกษาในระดับชั้นปริญญาตรี และส่วนใหญ่ประกอบอาชีพพนักงานบริษัท มีรายได้เฉลี่ยต่อเดือน 15,001-25,000 บาท โดยเฉลี่ยกลุ่มตัวอย่างมีการใช้บริการสั่งอาหารออนไลน์ผ่านแอพพลิเคชั่น 2.82 (ครั้ง/สัปดาห์) ส่วนใหญ่มีความถี่ในการใช้บริการสั่งอาหารออนไลน์ผ่านแอพพลิเคชั่น 1-10 ครั้ง               ต่อสัปดาห์ โดยพฤติกรรมการใช้บริการสั่งอาหารออนไลน์ผ่านแอพพลิเคชั่นของกลุ่มตัวอย่าง พบว่า               มีความบ่อยครั้งในการสั่งอาหารออนไลน์ผ่านแอพพลิเคชั่น Lineman มากที่สุด ส่วนใหญ่สั่งอาหารออนไลน์ผ่านแอพพลิเคชั่นเฉลี่ยต่อครั้ง ไม่เกิน 500 บาท และมีการสั่งอาหารออนไลน์ผ่านแอพพลิเคชั่นประเภทอาหารจานเดียวมากที่สุด ในส่วนของปัจจัยทางการตลาดที่มีผลต่อการสั่งอาหารออนไลน์ (Delivery) ผ่านแอพพลิเคชั่น  (Application) ของประชากรในเขตกรุงเทพมหานคร พบว่า ด้านปัจจัยด้านผลิตภัณฑ์และบริการ กลุ่มตัวอย่างเห็นความสำคัญต่อการตัดสินใจใช้บริการ สั่งอาหารออนไลน์ผ่านแอพพลิเคชั่น ด้านผลิตภัณฑ์และบริการ มีค่าเฉลี่ยมากที่สุด 4.23 ประเด็นแอพพลิเคชั่นใช้งานง่าย มีการแบ่งหมวดหมู่อาหารชัดเจนอยู่ในระดับความสำคัญมากที่สุด มีค่าเฉลี่ย 4.31 ในด้านปัจจัยด้านราคา พบว่ากลุ่มตัวอย่างเห็นความสำคัญต่อการตัดสินใจใช้บริการสั่งอาหารออนไลน์ผ่านแอพพลิเคชั่น ด้านราคา มีค่าเฉลี่ยมากที่สุด คือ 4.12 โดยประเด็นค่าจัดส่งอาหารที่สั่งผ่านแอพพลิเคชั่นมีราคาเหมาะสม มีค่าเฉลี่ยมากที่สุด คือ 4.17 อยู่ในระดับความสำคัญมาก ปัจจัยด้านช่องทางจัดจำหน่าย พบว่า กลุ่มตัวอย่างเห็นความสำคัญต่อการตัดสินใจใช้บริการสั่งอาหารออนไลน์ผ่านแอพพลิเคชั่นในระดับมาก มีค่าเฉลี่ย 4.20 โดยประเด็นอาหารที่สั่งผ่านแอพพลิเคชั่น   มีการจัดส่งตรงต่อเวลาตามที่ระบุไว้ มีค่าเฉลี่ยมากที่สุด คือ 4.30 อยู่ในระดับความสำคัญมากที่สุด และปัจจัยด้านการส่งเสริมการตลาด กลุ่มตัวอย่างเห็นความสำคัญต่อการตัดสินใจใช้บริการสั่งอาหารออนไลน์ผ่านแอพพลิเคชั่น ด้านส่งเสริมการตลาด มากที่สุด มีค่าเฉลี่ย 4.27 โดยประเด็นแอพพลิเคชั่นมีการจัดกิจกรรมส่งเสริมการตลาดสม่ำเสมอ เช่น ให้ส่วนลดค่าส่งตามระยะทาง     มีโปรโมชั่นลดราคาอาหาร มากที่สุด มีค่าเฉลี่ย 4.39 อยู่ในระดับความสำคัญมากที่สุดผลการทดสอบสมมติฐานการวิจัย พบว่าลักษณะประชากรที่แตกต่างกันอันได้แก่ เพศ อายุ อาชีพ รายได้เฉลี่ยต่อเดือน ระดับการศึกษาที่แตกต่างกัน จะมีพฤติกรรมการสั่งอาหารออนไลน์ผ่านแอพพลิเคชั่น (ความถี่) ไม่แตกต่างกัน ลักษณะประชากร อันได้แก่ เพศ อายุ อาชีพ รายได้เฉลี่ยต่อเดือน ระดับการศึกษาที่แตกต่างกัน จะมีปัจจัยส่วนประสมทางการตลาดในการสั่งอาหารออนไลน์ผ่านแอพพลิเคชั่น ได้แก่ ปัจจัยด้านผลิตภัณฑ์และบริการ ปัจจัยด้านราคา ปัจจัยด้านช่องทางจัดจำหน่าย และปัจจัยด้านการส่งเสริมการตลาด ไม่แตกต่างกัน และพบว่ารายได้เฉลี่ยต่อเดือน   ที่แตกต่างกัน จะมีปัจจัยส่วนประสมทางการตลาดด้านช่องทางการจัดจำหน่ายที่แตกต่างกัน ที่ระดับนัยสำคัญทางสถิติ 0.05